การอ่าน Fund Fact Sheet ให้เข้าใจกองทุนภายใน 5 นาที ทำอย่างไรบ้าง
อุปกรณ์: ไฟล์สรุปข้อมูลกองทุนรวม (Fund Fact Sheet) จาก บลจ. / ไฟล์หน้ากระดาษว่างๆ 1 ไฟล์

กติกา: กวาดตาดู Fund Fact Sheet รอบหนึ่งก่อน พอให้รู้ว่าข้อมูลอะไรอยู่ตรงไหน ถ้าพร้อมแล้วก็เริ่มจับเวลาแล้วทำตามขั้นตอนด้านล่าง มองหาข้อมูลที่ต้องการ เมื่อเจอแล้วก็คัดลอกใส่ไฟล์หน้ากระดาษ ถ้าคัดลอกไม่ได้ก็แคปรูปเก็บไว้แทน

นาทีที่ 1: นโยบาย/กลยุทธ์การลงทุน
- ลงทุนในสินทรัพย์ประเภทไหน? อาจจะเป็นหุ้นไทย หุ้นต่างประเทศ อสังหาฯ ตราสารหนี้ และอื่นๆ ซึ่งสินทรัพย์แต่ละประเภทก็จะมีรายละเอียดแตกต่างกันไป
- มีกลยุทธ์การลงทุนแบบไหน? หากเป็น active กองทุนจะพยายามเอาชนะดัชนีชี้วัด แต่หากเป็น passive กองทุนจะพยายามเคลื่อนไหวใกล้เคียงกับดัชนีชี้วัด
- ระดับความเสี่ยงเป็นเท่าไร? (ตัวเลข 1-8) ยิ่งตัวเลขเยอะก็ยิ่งเสี่ยงสูง
- มีจ่ายปันผลหรือไม่ ขึ้นอยู่กับว่าต้องการปันผลรึเปล่า?

นาทีที่ 2: พอร์ตการลงทุน 5 อันดับแรก
- สัดส่วนการลงทุนของแต่ละสินทรัพย์เป็นยังไง ตรงกับนโยบายการลงทุนไหม แล้วลงทุนในบริษัทอะไรบ้าง?
- ถ้าเป็นกองทุนที่ลงทุนในต่างประเทศ ลองดูว่ากองทุนต่างประเทศที่กองทุนไทยไปลงทุน (Master Fund) ลงทุนในบริษัทอะไรบ้าง? (ถ้าใน fund fact sheet บอก)

นาทีที่ 3: ค่าธรรมเนียม/ข้อมูลการซื้อขาย
- ค่าธรรมเนียมนั้นจะมีทั้งแบบที่ระบุว่าจะคิดไม่เกินเท่าไร และเก็บจริงตอนนี้เท่าไร
- ค่าธรรมเนียมที่เรียกเก็บจากกองทุนรวมเป็นเท่าไร? ส่วนที่ปรากฏใน Fund Fact Sheet นั้นคิดเป็น % ต่อปีของ NAV โดยจะถูกคำนวณแล้วหักออกทุกวัน ก่อนจะมาเป็น NAV ให้ซื้อขายกัน
- ค่าธรรมเนียมขาย/รับซื้อคืนเท่าไร? ค่าธรรมเนียมนี้คือ ค่าใช้จ่ายที่เสียตอนซื้อขายกองทุน คล้ายๆ ค่า commission คิดเป็น % ของมูลค่าซื้อขาย
- ขั้นต่ำการซื้อเป็นเท่าไร? นี่คือมูลค่าขั้นต่ำที่ต้องซื้อ ซึ่งมีทั้งขั้นต่ำในการซื้อครั้งแรกและขั้นต่ำในการซื้อครั้งถัดไป ซึ่งก็จะแตกต่างกันไปในแต่ละกอง

นาทีที่ 4: ผลการดำเนินงานย้อนหลัง
เทียบกันในแต่ละปีว่าสม่ำเสมอหรือไม่ เหวี่ยงหรือไม่ เทียบกับเกณฑ์มาตรฐาน (Benchmark) ด้วยว่าทำได้สูงกว่าหรือต่ำกว่า? ทั้งนี้ทั้งนั้น อย่าลืมว่าผลการดำเนินงานนั้นสะท้อนเพียงอดีต ให้พอเห็นภาพ ไม่สามารถยืนยันอนาคตได้

นาทีที่ 5: ความเสี่ยง
- เคยขาดทุนสูงสุดเท่าไร ตัวเลขนี้จะทำให้เห็นภาพว่ากรณีร้ายแรงที่สุดในอดีตเป็นยังไง ลองถามตัวเองดูว่าถ้าเจอแบบนี้แล้วรับได้ไหม?
- ความผันผวนของผลการดำเนินงาน (Standard deviation) เป็นเท่าไร? ยิ่งเยอะ ยิ่งผันผวนมาก
การวิเคราะห์ทางการเงิน & เศรษฐศาสตร์การเงิน,ความรู้ทางการเงิน